Шакъым и япэ текIуэныгъэ
«Интер» (Черкесск) — «Спартак-Налшык» (Налшык) — 1:2 (1:1). ЕсэнтIыгу. «ЕсэнтIыгу аренэ» стадион. Накъыгъэм и 16-м. ЦIыхуи 100 еплъащ.
Судьяхэр: Шипков (Белореченск), Сафаров (Дон Iус Ростов), Ежак (Сочэ).
«Интер»: Хьэшыр Т., Баликоев, Кириченкэ, Айвазянц, КIыщ, Нурахмедов, КIыщмахуэ (Мыжей, 79), Къумыкъу М. (Мостиев, 46), Костров, Лъэпщ, Исаев (Гедиев, 70).
«Спартак-Налшык»: Къардэн, Сындыку, Ольмезов, КIэдыкIуей, Шумахуэ, Къумыкъу И. (Апажэ, 77), Ашу, Пащты, Iэпщацэ, Багъэтыр, ХъутIэ (Хьэшыр А., 67).
Топхэр дагъэкIащ: Нурахмедовым, 39-пенальтикIэ (1:0). Ольмезовым, 42 (1:1). Пащтым, 89-пенальтикIэ (1:2).
Дагъуэ къыхуащIащ: Пащтым, Костровым, Хьэшыр Т., Ашум, Багъэтырым, Сындыкум, Лъэпщым, Мостиевым, Кириченкэ.
Хъыбар зэрывэдгъэщIащи, Краснодар и «Кубань»-р тхьэмахуэ ипэкIэ Налшык къэкIуауэ ди командэр бжыгъэшхуэкIэ къызэрыхигъэщIам «Спартак-Налшыкым» и унафэщIхэм къахуигъэуващ гупым и тренер нэхъыщхьэ КIэбышэ Заур трагъэкIыну. Урысей Федерацэм футболымкIэ и етIуанэ дивизионым 2020 — 2021 гъэхэм щекIуэкI зэхьэзэхуэм курыт зэфIэкI къудей къыщызымыгъэлъэгъуэф налшыкдэсхэм зэхъуэкIыныгъэ гуэрхэр яIэн хуейт нэхъ къызэщIигъэплъэн папщIэ. Апхуэдэ хъун хуейуэ къалъытащ тренер нэхъыщхьэр хъуэжыныр, Iуэхур зэлъытар абы и закъуэу зэрыщымытыр хэти къыгурыIуэ пэтми. Къалэн гугъур мыгъэрей зэхьэзэхуэр иухыхукIэ зи пщэ иралъхьа Шакъ Азэмэт гупыр зыгъасэхэм яхэтащ, ауэ къулыкъу лъагэм щынэсар иджыщ. Дауи, ар хущIэкъуащ зыпэрыува IэнатIэм ехъулIэныгъэкIэ щригъэжьэну. Абы папщIэ хьэрхуэрэгъу телъыджэт зэхьэзэхуэм къыщыкIэрыхухэм ящыщ зы Черкесск и «Интер»-р япэу къазэрыпэщIэхуар. Ар хэгъэщIэгъуей хъун хуейтэкъым икIи «Спартак-Налшыкым» щыджэгухэм я гукъыдэжыр къэIэтынымкIэ Iэмал гъуэзэджэт.
Черкесскдэсхэм яхэтт нэхъапэм ди командэм щыджэгуахэу КIыщ Залым, Хьэшыр Темырлан, Лъэпщ Темырлан, Къумыкъу Мухьэмэд сымэ. Гъуащхьэтетхэм я гъэсакIуэт иджыблагъэ а къулыкъу дыдэр «Спартак-Налшыкым» щызыIыгъа Къумыкъу Артур. Абы щхьэкIэ къэмынэу, зэ-пэщIэтыныгъэр гуащIэ хъуащ.
Черкесск къалэм и ста-дионыр зэхьэзэхуэм зэрыхуэмыхьэзырым къыхэкIыу ди щIалэхэр щрагъэблэгъар ЕсэнтIыгу къалэращ. «Спартак-Налшыкым» дэщIыну абы Къэбэрдей-Балъкъэрым икIа цIыху зыбжанэ кIуащ икIи зэралъэкIкIэ гупыр трагъэгушхуащ.
Куэд щIауэ текIуэныгъэм пэIэщIэ «Интер»-м и футболистхэр занщIэу ипэкIэ кIуэтащ. Къалъытащ Налшык къикIахэр хагъэщIэфынухэм ящыщу. Пэж дыдэуи абы пэгъунэгъу хъуат, 39-нэ дакъикъэм Нурахмедовым метр пщыкIузым и деж щыту зыхэт гупыр япэ щригъэщам.
АрщхьэкIэ черкесскдэсхэр бжыгъэр къызэрызэIуахам зэрыщыгуфIыкIар дакъикъищ къудейщ. Ди гъуащхьауэхэм ядэIэпыкъуну ипэкIэ кIуэта Ольмезов Артур Iуэхур зэхуэдэ ищIыжащ.
АдэкIэ тепщэныгъэр налшыкдэсхэм нэхъ яIыгъащ. Къыпщыхъурт мыгувэу ахэр япэ ищыну. Апхуэдэу щыт пэтми, текIуэныгъэр къахуэзыхьа топыр щыдагъэкIыфар джэгур щиух дыдэращ. «Спартак-Налшыкым» и капитан Пащты Руслан метр пщыкIузым и деж къыщыдзыхакъым.
Арати, Шакъ Азэмэт и унафэм щIэту ди командэм иригъэкIуэкIа япэ зэIущIэр я текIуэныгъэкIэ иухащ. Дыпэплъэнщ адэкIи дэрэжэгъуэ къыдатыну.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и Япэ гупым щекIуэкI зэхьэзэхуэм ипкъ иткIэ вэсэмахуэ зэхэта зэIущIэхэм къарикIуа бжыгъэхэм: СКА (Дон Iус Ростов) — «Краснодар-3» (Краснодар) — 1:1, «Мэшыкъуэ-КМВ» (Псыхуабэ) — «Биолог-Новокубанск» (Прогресс) — 1:3, «Форте» (Таганрог) — «ЕсэнтIыгу» (ЕсэнтIыгу) — 3:0, «ТIуапсы» (ТIуапсы) — «Черноморец» (Новороссийск) — 1:1, «Мэхъэчкъалэ» (Мэхъэчкъалэ) — «Динамо-Ставрополь» (Ставрополь) — 4:0, «Дружба» (Мейкъуапэ) — «Кубань-Холдинг» (Павловскэ) — 0:3, «Кубань» (Краснодар) — «Анжи» (Мэхъэчкъалэ) — 5:1.
КъыкIэлъыкIуэ джэгугъуэр «Спартак-Налшы-кым» и стадионым щригъэкIуэкIынущ. Накъыгъэм и 21-м абы къригъэблэгъэнущ зэпеуэм къвыщыкIэрыхухэм ящыщ «ТIуапсыр».
Жыласэ Заурбэч.
